khistorydata/jeongjo-sjw-relations huggingface dataset:
정조 11년
傳于洪義榮曰未下直未署經守令若是夥然此時一日曠官可悶臺諫有闕之代政官牌招開政差出待下批牌招署經拿處守令照律後差代徒致曠官改差亦令今日差代諸守令皆於當日辭朝
정조 11년
傳于洪仁浩曰下直守令入侍
정조 11년
傳于洪仁浩曰朝講時刻已屆兩司無進參之員在外及未署經諸臺許遞前望單子入之待下批牌招察任
정조 11년
兩司前望單子入之司諫宋銓執義李師濂掌令李思祚持平金鎔落點
정조 11년
洪義榮啓曰新除授司諫宋銓方在罷散中何以爲之敢稟傳曰敍用
정조 11년
傳于洪仁浩曰署經有命新除授兩司一體牌招察任未差之代亦令今日政差出待下批一體牌招其中正言鄭來百已令以踏下頒布而今見兩司去來猶以傳旨未下懸錄政院事極爲駭然當該承旨捧現告今日政一體差代牌招
정조 11년
有政吏批判書尹蓍東進參判李秉模進參議李集斗進右副承旨曺允大進以宋煥箕爲持平尹行履爲獻納徐邁修爲正言沈煥之爲司僕正宋祥濂爲兵曹正郞尹行醇爲刑曹正郞鄭東閔爲敦寧主簿宋守淵爲司僕主簿吳晉秀爲禁府都事趙瑗爲延安府使
정조 11년
李亨元以兵曹言啓曰五衛將李瀷忠翊衛將李鼎勳俱以身病猝重勢難供職呈狀乞遞實病旣如此則宿衛輪番之任不可久曠竝改差何如傳曰允今日政差出
정조 11년
再政以宋祥濂爲正言李良會爲尙衣主簿金常行爲司䆃主簿李英裕爲掌樂主簿趙鎭宅爲南學敎授蔡弘履爲大司憲朴天行爲大司諫瓮津府使單宋載岳
정조 11년
兵批判書金履素進參判金魯淳病參議柳誼病參知李夔入直進右承旨李祖承進以李春敷爲五衛將洪雨輔爲忠翊將蔡顯一爲訓鍊副正朴應浩爲都摠都事統制使單申大謙呂萬永洪樂淵權裕爲副護軍韓致應爲副司直宋載岳爲黃海水使宣傳官李身敬仍任事承傳梁埉爲忠翊將尹壽民爲訓鍊副正朴志泓爲分都摠都事
정조 11년
再政鄭時采爲分都摠都事
정조 11년
以執義李師濂司諫宋銓牌不進罷職傳旨傳于洪仁浩曰無端違牌此何道理此傳旨勿施申飭署經
정조 11년
以京畿監司雉鮮進上單子傳于洪仁浩曰雖云有已獵捉之儲置或代或否事甚徑庭自明日依初下敎代捧代捧如有弊間日一首式本色封進若盡用勿稟卽爲純代捧事下諭于京畿監司
정조 11년
兵曹口傳政事以李漢泰爲禁軍別將
정조 11년
以都摠都事望筒傳于曺允大曰宣傳官有闕之代前宣傳官李身敬仍任
정조 11년
洪仁浩啓曰卽者義禁府都事來言領議政金致仁今方待命於金吾門外云係是大臣去就敢啓傳曰知道
정조 11년
傳于洪仁浩曰明日當由月覲門展拜該房知悉
정조 11년
洪仁浩啓曰明日景慕宮展拜相値視事頉稟之意敢啓傳曰知道
정조 11년
以京畿監司狀啓進上生雉明日爲始代捧事傳于洪仁浩曰間日以每日誤書此狀啓還下送改修正上送原傳敎如誤書亦爲釐正
정조 11년
李亨元以都摠府言啓曰副摠管洪和輔以御營中軍軍兵等中日試放事南小營晝仕出去之意敢啓傳曰知道
정조 11년
洪仁浩以備邊司言啓曰卽見忠淸道暗行御史沈煥之別單則以爲近歲本道饑荒荐臻穀簿消縮沿海尤甚雖傾囷倒廩不能當其賑糶排巡之數自二月以後七八郡邑率民移粟頻繁於道路故計其若爾邑穀簿則所在甚尠之中又不無奸吏之虛錄雖謂之無一年之儲亦非妄語爲辭矣湖西穀簿之在處枵然前所稔知而御史又有此目擊歸奏言念民情誠甚切悶沿糶旣云尤甚則山儲自可推移而本道則山亦不敷無異於沿只有貿米一路庶可矯捄若自均賑廳依年前補還穀例待秋成往復道臣量宜貿取以爲添還裕食之道則京外之互資民國之俱便無過於此以此意分付均賑廳及本道道臣何如傳曰允
정조 11년
洪仁浩以備邊司言啓曰卽見忠淸道暗行御史沈煥之書啓則以爲扶餘封置剩結米代捧錢一千三百七十三兩初旣漏出於實結元稅之中則今無歸屬之處以此錢折定租一千石價租每石錢幾許際民間窮匱之時平均分給而待其西成以租收捧其租則移以充補於留庫租簸揚所縮之六百十七石零以其餘數添付本縣還租之簿爲辭矣本縣穀物御史躬自監視簸揚執縮而旣知其由於民而不容吏奸勢將自朝家變通而剩結代錢際此見捉趁今分俵待秋徵租以爲充數之道取其餘仍作糶糴則便同以民補民不當以錢還爲拘一依御史所請施行若其租每石錢幾許姑先以詳定例分給而豐則不必增價歉則自可減租此一款令道臣待秋成報本司從長擧行之意一體分付何如傳曰允
정조 11년
洪仁浩以戶曹言啓曰京畿監司徐有防啓本枚擧楊州牧使尹行元報辭以爲判府事趙璥今三月四月兩朔月廩米親進領納則以爲屛伏田野冒受廩祿揆以分義萬萬不安末由祗受不勝惶恐云不爲領受何以爲之敢稟傳曰旣肅命矣又登筵矣祗迎於路左矣進對於齋殿矣獨於常俸有此辭受所執不已太過卽令地方官更爲輸送可也
정조 11년
李亨元以兵曹言啓曰卽接崇禮門護軍部將手本則今日未時量忽有一人稱摘奸來到本門先摘奸護軍部將後次招守門軍等一一摘奸而又曰自上方殿座于奎章閣日暮時又必有暗行摘奸爾等等待之意丁寧分付護軍部將姓名記錄於所持白紙而去疑其行跡之殊常詰問其何處將校則或稱自本兵來或稱自內而來云云末乃以扈衛軍官奉扈衛使道命令而來云云搜其身上則果有扈衛軍官戶牌及傳令旣是扈衛軍官而摘奸於本門之事已極無例且其言語間橫說豎說誠極殊常執置手本云矣聞甚驚駭使之捉來考見戶牌則扈衛軍官李觀炫爲名人而究問其委折則一辭抵賴終不直招頑惡之色達於面目悍黠之態溢於言辭聽言觀貌護軍手本可知不爽都門作挐猶屬餘事其所爲說旣係莫重此等無嚴之類不可尋常處之爲先移送秋曹嚴査得情從重照律何如傳曰依筵敎擧行
정조 11년
洪仁浩以御營廳言啓曰今四月初十日景慕宮展拜時以兵曹啓下節目集春營入直軍二十名領軍把摠曺夏彬哨官李景佐率領月覲門左邊設布帳外排立東營入直軍三十名入直把摠李長煜哨官尹弘儉率領宮大門外把守而竝待標信出用解嚴後還入直間集春營哨官白東脩東營哨官蔡述夏代直之意敢啓傳曰知道
정조 11년
洪仁浩以刑曹言啓曰因獻納沈埉疏本該吏査處事命下矣當該書吏李潤泰使令李福乭處嚴加査問則潤泰招以爲郞廳以勿入橋門招出守僕使之現告擧行之意言飭故到東泮村路邊入送使令而久待不來且不知橋門爲何門轉過溪西坐於柳陰下矣守僕出來以爲此是橋門內遂與之同出下馬碑近處以待則儒生騎馬出來使令謂以義不可騎行儒生遽爲下馬步行故渠卽追往以爲不必如此仍爲騎行此皆守僕所目覩此外無他可達云李福乭招以爲招出守僕次過食堂橋井上遙見守僕手招則守僕出門後仍入通言而許久不出故一二次督促於守僕而已儒生下馬事則果如潤泰所告而咆哮扶曳事實爲曖昧云矣督促之際可想其喧聒下馬之時可知其侵逼則罪實在於福乭而潤泰之身過橋門不能禁止使令者亦爲駭痛臺臣旣有所聞則不可以渠輩之發明有所參酌李潤泰依皇城門未過限之律決杖九十李福乭情狀較重嚴刑懲礪之意敢啓傳曰本事與疏語稍異刑治則過矣大抵虛實姑勿論以此事欲論罪則名以臺疏請治該吏事未前聞朝家又豈可效尤乎吏隷竝勿問卿等以不飭之失竝令政院推考捧傳旨以此知悉可也
정조 11년
洪仁浩以刑曹言啓曰鄭殷達擊錚原情草記勿施批旨內本事亦非罔赦無他隱情鄭翀良放送可也事命下矣鄭妻之罪惡何如關係何如而翀良以逆謙親孽少無畏伏之心敢蔑防守之界往來傳書便如無故之家者跡旣縱恣情極痛惡今乃因其呼籲遽得疎放則隄防有漸壞之憂亂逆無徵戢之道成命之下不得奉行之意敢啓傳曰依前下敎擧行可也
정조 11년
洪仁浩以刑曹言啓曰金信嘲擊錚原情勿施草記批旨內依前下敎放送可也事命下矣金天欽之當初負犯非比尋常故臣曹之前後覆難非止一再赦典時所不能擧行者今因其呼籲而全釋之則隄防漸益隳壞亂孽無以懲畏成命之下不得奉行之意敢啓傳曰依前下敎擧行可也
정조 11년
右議政兪彦鎬箚曰伏以臣猥叨重任辭不獲命冒沒承膺恬若固有循省初心惶恧無地卽伏見傳敎下者臣之溺職之罪於是乎大矣夫經筵事體至嚴且重講員咸造正時已迫而祇緣臺官之不備遂至喉院之頉稟旣會旋罷有關朝體臣職忝大官宜有規正而奈臣未諳故例昧然退歸滿心慙悔尙復何及噫臣之冒膺新命不過旬日之間而昏憒生疎至於如此雖蒙聖度寬假不施譴何而其何敢晏然於董飭百僚之地乎玆敢短箚自列伏乞聖明俯垂鑑諒亟命鐫改以安私分焉答曰省箚具悉卿懇偶失照管豈至深引卿須安心勿辭卽起視事仍傳曰此批答遣史官傳諭于右議政
정조 11년
丁未四月初九日辰時上御誠正閣左承旨與下直閫帥守令入侍時左承旨李亨元假注書李德鉉記事官李相璜金祖淳慶尙右兵使李延弼鐵原府使金明遇定州牧使李壽鵬以次進伏訖上命閫帥守令進前延弼進前奏職姓名上曰下去善爲之明遇進前奏職姓名上曰遼東伯奉祀孫誰也明遇曰金魯行而於臣爲十一寸矣上曰爾則異於他下去善爲之壽鵬進前奏職姓名上曰下去善爲之命退諸臣以次退出
정조 11년
丁未四月初九日巳時上御重熙堂右承旨與提調入侍時右承旨李祖承記事官金孝建李相璜金祖淳待敎尹行任藥房提調徐有隣偕入進伏訖上曰兵判入侍賤臣承命出與兵曹判書金履素追入上曰濬川之役已了當乎履素曰姑未畢濬矣上曰黃海水使今日政當差出而近日數易可悶各別擇差好矣上曰吏議何事無端違牌乎入來開政事催促可也賤臣承命出傳命退諸臣以次退出
정조 11년
丁未四月初九日酉時上御誠正閣召對詣臺臺臣同爲入侍時檢校直提學李秉模參贊官洪仁浩侍讀官金履翼檢討官洪樂貞假注書李德鉉記事官李相璜金祖淳獻納尹行履持平金鎔以次進伏訖上命進講履翼等以次讀奏名臣錄訖上命陳文義履翼曰徐積以篤行人有至孝之誠宜置旌招之列以爲士林之式而當時之君不能爲此誠後世人主之所當監戒處也今我殿下廣張禮羅旁招儒賢俯加誠意期於必致則野無遺賢而世道增重士願立朝而聖德益光伏望加勉焉上曰言甚好矣下番亦陳文義可也樂貞曰雖以我朝言之列聖朝作成人材培養名節之盛德大功非不至矣盡矣而挽近以來朝廷上名檢蕩掃士夫間氣節消沮誠非細憂伏願深軫培養之道俾有作成之效焉上曰言甚好矣閣臣亦陳文義可也秉模曰上下番已盡達矣上曰參贊官亦陳文義可也仁浩曰上下番已盡達臣無可達之事矣上命臺諫進前行履等以次進前奏三司合啓上曰只擧末端可也行履等曰請黜置罪人鄭致達妻亟令王府夬定典刑以洩神人之憤上曰不允行履等曰請物故罪人德相亟施孥籍之典上曰不允行履等曰請逆賊尙喆依律處斷上曰不允四十字刀割行履等曰請還寢李觀源定配之命更令王府設鞫得情上曰不允行履等曰請遲晚後物故罪人啓能亟施孥籍之典上曰不允行履等曰請令王府一依古典趾賊等凶種之年未滿者待其稍長卽施邦刑俾絶凶逆易種養禍之患上曰不允行履等曰請亟寢煥億島配之命仍令王府加刑得情夬施王章上曰不允行履等曰請正刑罪人福榮亟令王府夬施孥戮之典上曰不允行履等曰請亟令王府夏賊之親屬奴傔亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑上曰不允行履等曰請物故罪人國榮亟施孥籍之典上曰不允行履等曰請梟示罪人明謙亟施孥戮之典上曰不允行履等曰請逆復庶子好石不待年滿亟施處絞之律上曰不允行履等曰請遲晚罪人宇鎭更令王府卽速拿來仍前設鞫期於得正夬典刑上曰不允行履等曰請減死定配罪人廷楫亟令王府設鞫嚴問期於得情上曰不允行履等曰請正刑罪人以謙施以孥戮之典上曰不允鎔曰請大靜縣爲奴罪人金壽賢依律處斷上曰不允鎔曰請興陽縣爲奴罪人河翼龍亟令王府設鞫得情夬正王法上曰不允鎔曰請還寢李魯春絶島安置命亟令王府設鞫嚴問期於得情上曰不允鎔曰請申愷設鞫問期於得情上曰不允鎔曰請罪人寧鎭亟令王府設鞫嚴問期於得情上曰不允鎔曰請島置罪人趙時偉亟令王府設鞫嚴問期於得情上曰不允鎔曰請島配罪人韓采亟令王府更加嚴鞫期於得情夬施當律上曰不允鎔曰請醫官朴春源刊名內醫之案上曰不允鎔曰請別軍職田文顯亟命汰去上曰不允鎔曰新除授持平宋煥箕時在忠淸道懷德地請斯速乘馹上來事下諭上曰依啓行履進前奏府啓仁浩以展讀笏記請推行履曰臣賦性庸愚言議巽軟本不合於淸朝耳目之任而及登筵席承宣謂有做錯欲爲請推誠極惶愧請命遞斥臣職上曰勿辭亦勿退待履翼曰獻納尹行履傳啓仰奏之際展讀笏記初啓未了之前徑先避嫌擧措之顚錯已極駭然臺體之壞損尤無餘地請獻納尹行履罷職上曰依啓鎔退出曲拜之際南向以拜履翼曰持平金鎔僚臺旣退之後不卽隨出筵席出入之際擧措顚錯請持平金鎔罷職上曰依啓命退諸臣以次退出
정조 11년
上詣景慕宮入齋室後奎章閣政院玉堂藥房口傳問安答曰知道
정조 11년
洪仁浩啓曰合辭方張之時諫院無詣臺之員事甚未安傳旨未下外呈告人員卽爲牌招何如傳曰允
정조 11년
洪義榮啓曰明日專經文臣殿講相値視事頉稟之意敢啓傳曰知道
정조 11년
傳于洪仁浩曰出宮門路協陽門爲之
정조 11년
洪仁浩啓曰備邊司郞廳來言今日賓廳日次而景慕宮展拜相値不得來會云矣敢啓傳曰知道
정조 11년
有政吏批判書尹蓍東進參判李秉模式暇參議李集斗進同副承旨洪仁浩進以權以綱爲大司諫李泰賢爲掌令李基恒爲持平成種仁爲獻納沈銖爲正言李致中爲刑曹參判金魯永爲參議申曮爲兵曹正郞吳在文爲司僕僉正李龜雲爲正言校書著作單金致簡
정조 11년
再政以李樂培爲綾州牧使兼鏡城府使單南憲喆
정조 11년
三政以金鍾正爲刑曹判書
정조 11년
兵批判書金履素病參判金魯淳病參議柳誼病參知李夔入直進右副承旨曺允大進以趙心泰李思祚爲副護軍李時秀爲副司直
정조 11년
備邊司以南憲喆爲北兵使
정조 11년
洪仁浩以戶曹言啓曰慶熙宮差備內修改後修改與仍置處別單書入之意敢啓傳曰知道
정조 11년
以校理沈能翼牌不進罷職傳旨傳于洪義榮曰只推
정조 11년
洪義榮以弘文館言啓曰校理沈能翼旣有只推之命卽爲牌招察任何如傳曰允
정조 11년
以司諫宋銓牌不進罷職傳旨傳于洪仁浩曰只推
정조 11년
洪仁浩以兵曹言啓曰去春等能麽兒考講時都摠府經歷李國培部將金慶喆軍器寺主簿金益喆三次不通都摠府經歷李汝節都事申若文李尙岳武臣兼宣傳官成夏鎭具載敬李潤瑞張泰星部將李東鉉南愼五守門將鄭治臣軍器寺判官鄭根徐繼修二次不通部將金志學武臣兼宣傳官李雲祜守門將李明宇金光屹方宗規司憲府監察柳煥寅通禮院引儀洪聖源一次不通依定式竝從重推考何如傳曰允
정조 11년
李亨元以兵曹言啓曰今四月十一日武臣賓廳武經講書日次而專經文臣殿講相値不得爲之之意敢啓傳曰知道
정조 11년
曺允大以御營廳言啓曰京畿監司狀本以御營廳將校金聲玉法外濫騎照法勘處事判付內誠如邑牒驛狀校卒所爲萬萬痛駭令該營星火捉來取招草記仍又付法司照律重繩以懲日後事命下矣全羅道徵番關文齎去本廳別武士金聲玉旗手姜福仁等別定將校使之捉來以濫率責供毆打勒騎委折發問目嚴棍究問則金聲玉所供內去月二十九日行到重林道盤乳驛帶去旗手猝發癨氣前進無路只怯公事之遲滯不知法禁之嚴重加把一匹驛馬騎往衿川縣一體責供人馬則邑吏考見草料後謂以濫騎不爲供饋故旗手所騎來人馬給貰還送而至於結縛毆打一款實甚瞹昧云旗手姜福仁納招與金聲玉所供少無異同大抵濫騎濫率之法本自申明而且況新頒令甲尤爲截嚴則渠以幺麽校卒恣意冒犯若是狼藉究厥罪狀極爲痛駭金聲玉姜福仁等爲先除汰後依傳敎移送秋曹照律勘處而臣亦有常時不飭之失不勝惶恐之意敢啓傳曰知道
정조 11년
洪仁浩以義禁府言啓曰咸鏡道咸興府徒三年定配罪人尹悌東忠淸道天安郡卽其地定配罪人洪彦燮竝放送事承傳啓下矣尹悌東洪彦燮竝卽放送事分付各該道臣之意敢啓傳曰知道
정조 11년
洪仁浩以義禁府言啓曰忠淸兵使具世勣時在任所云依例發遣府都事交龜後拿來何如傳曰允
정조 11년
曺允大以義禁府言啓曰林川前郡守金載久拿問處之事傳旨啓下矣金載久時在任所依例發遣府羅將拿來何如傳曰允
정조 11년
曺允大以義禁府言啓曰今日坐起時擊錚罪人李信祜當爲例刑捧供而曾經侍從勿爲請刑載在大典通編矣信祜旣經侍從例刑一款何以爲之敢稟傳曰除刑推捧草供以入
정조 11년
禁府啓目綾州牧使林重遠原情云云問目內辭緣泛稱遲晚刑推得情何如判付啓除刑推以草記議處
정조 11년
掌苑別提曺霖疏曰伏以臣聞惟官惟其人王政之所先隨才授其任治世之必務處之旣當其分使之隨其所能則下不得罪於上上不失擧於下矣苟或不愼名器擧枉錯直賢愚混淆民不服矣可不謹哉臣愚騃蒙陋無一善狀盜竊虛名猥荷收召前後忝冒已多年數聽卑之天庶幾俯察而容光之照獨未有及自是臣誠薄言淺未暴蟻忱惶兢戰懼如隕淵谷不意前月祗承陞六之命繼有掌苑署別提除拜之恩益霑鴻渥超越常例驚惶震悼罔知攸措螻蟻賤臣實有煩瀆之懼不敢形諸辭免惟縮伏以俟限滿矣聖恩天大愈往愈加今奉聖旨訓諭鄭重實非微分所可承當者循墻不得鑽地末由如使臣苟有可試之才絲毫之益則生逢聖世此其時哉豈敢逡巡退縮自陷於逋慢之誅哉庸陋疎迂自知無實年近八耋昏耗迷錯病且沈綿待盡朝夕顧念賤分每懷懍慄不敢得預於朝廷間事向者懲討之擧及於輿儓當言而猶不敢言憂愛之誠雖切而亦不得效臣於至此罪又萬殞慙恩畏義跼蹐靡容審己量才旣非其人任非其分其將傳笑貽譏形渥心悸臣愚固不足恤而其於朝家擧措之失宜如何哉臣誠憂惶悶蹙不得不冒萬死控籲宸極伏乞聖慈天地父母特賜諒察亟命鐫削臣職以安微分以重名器千萬幸甚答曰省疏具悉爾懇前宣別諭罄予至意巽牘又至自愧誠淺矧今世道有泮渙之歎士林無矜式之所惟予如渴之思政勤旁求之擧玆因辭章更申勤懇之意爾其幡然登途以副側席之望
정조 11년
丁未四月初十日卯時上詣景慕宮展拜入侍時行都承旨沈豐之左承旨李亨元右承旨李祖承左副承旨洪義榮右副承旨曺允大同副承旨洪仁浩記事官金孝建假注書李德鉉記事官李相璜金祖淳檢校提學吳載純檢校直提學李秉模檢校直閣徐鼎修待敎尹行任以次侍立訖上具翼善冠無揚黑團領袍乘輿出協陽門由月覲門詣景慕宮至降輿所左通禮啓請降輿上降輿入大次展拜時至左通禮啓請外辦上仍具翼善冠無揚黑團領袍以出左右通禮前導詣版位北向立左右通禮啓請鞠躬再拜興平身上鞠躬再拜興平身左右通禮導上陞詣廟內奉審訖左右通禮導上還大次命本宮提調入侍賤臣承命出與本宮提調鄭昌聖偕入進伏昌聖曰本宮植木牌將從其隨行久勤差送邊將便成近例都政漸近邊窠如有裕則久勤牌將一人使之依例收用之地何如上曰依爲之申飭銓曹可也出擧條左通禮詣大次前啓請外辦上乘輿出日瞻門自月覲門由協陽門還御熙政堂命兵曹判書入侍賤臣承命出與金履素偕入進伏履素曰壯勇衛廳試射旣已定式擧行則不可無勸奬之道從今以後別設護軍司果合三窠護軍一窠司果一窠作爲賞格窠司果一窠作爲遞兒窠祿都目時一從該廳所報付祿而本廳凡節旣皆不煩經費則此亦不必創出祿窠本廳米太軍資監受來條中稱此數移送廣興倉以爲計朔上下之意分付本廳及度支何如上曰依爲之出擧條履素曰本曹佐郞金熙朝以旣經掌憲拘於格例連呈辭單不爲行公有特敎則勿拘曾有本曹參知臣李夔郞廳時已例而自下不敢擅便何以爲之敢稟上曰特敎例皆勿拘以此分付可也出擧條命書傳敎曰政官牌招開政命退諸臣以次退出
정조 11년
丁未四月初十日卯時上御重熙堂右承旨入侍時右承旨李祖承假注書李德鉉記事官尹行任金祖淳稟事閣臣徐鼎修以次進伏訖上命藥房提調入侍賤臣承命出與徐有隣偕入進伏上命書傳敎曰易服不遠及今宥還可以參班曾經春桂坊中因事在謫人竝放送罪名蕩滌如有罷削人員亦爲給牒敍用竝令該曹臨時付軍職又命書傳敎曰未下直閫帥皆令不多日內辭朝至於西北兩閫夫馬遲滯之弊不可不念平安兵使明日辭朝北兵使今日議薦待下批催促下送命退承史以次退出
정조 11년
丁未四月初十日未時上御熙政堂召對詣臺臺臣同爲入侍時參贊官曺允大侍讀官金履翼檢討官洪樂貞待敎尹行任假注書李德鉉記事官李相璜金祖淳執義李師濂以次進伏訖上命進講履翼等以次讀奏名臣錄訖上命陳文義履翼曰黃庭堅之爲人朱子亦稱以他亦孝友又其言論氣節多有出人者則決非可以詩人稱道而已者也時君苟能擢用俾展其抱則其所煥黼黻而賁治道者可期其不小而乃反使之落拓流離無所猷爲而止此誠後世人君惕然監戒處也今我殿下誕敷文敎倘於此等處留意看過無致遺賢之歎則士皆延頸治必徯志伏願省察焉上曰言甚好矣下番亦陳文義可也樂貞曰上番所奏言甚切至奬拔人才實爲今日之急務惟聖明更加留意焉上曰閣臣亦陳文義可也行任曰上下番已盡達矣上曰參贊官亦陳文義可也允大曰上下番已盡達矣上命臺臣進前師濂進前奏府啓上曰只擧末端可也師濂曰請大靜縣爲奴罪人金壽賢依律處斷上曰不允師濂曰請興陽縣爲奴罪人河翼龍亟令王府設鞫得情夬正王法上曰不允師濂曰請還寢李魯春絶島安置之命亟令王府設鞫嚴問期於得情上曰不允師濂曰請申愷設鞫嚴問期於得情上曰不允師濂曰請罪人寧鎭亟令王府設鞫嚴問期於得情上曰不允師濂曰請島置罪人趙時偉亟令王府設鞫嚴問期於得情上曰不允師濂曰請島配罪人韓采亟令王府更加嚴鞫期於得情夬施當律上曰不允師濂曰向來倭館殺越之變誠非細故無知邊民交通異類潛相來往已非法意甚至於通財分債惹起殺人之變暗地居媒致有通奸之擧其紀綱之隳壞民習之無嚴誠不可使聞於隣國請令廟堂嚴飭該府民人往來各別痛禁此後如有通財現發之事則施以犯越之律上曰依啓出擧條師濂曰臣於俄者伏覩刑曹草記批旨下者竊不勝萬萬欽仰之至日前東郊迎候之班適聞太學守僕之言則秋堂發牌推捉齋任故刑隷持牌子至入神門外咫尺之地云齋任如有可問之事則使之自下來待可也而發牌押來係是無前之事且況肅肅泮宮何等淸嚴而法曹下隷攔入無憚其常時不飭推此可知矣名以臺疏旣論其事而該堂則初不論勘下隷則只請査治者揆以臺體巽軟極矣請前獻納沈埉亟施削職之典當該秋堂亦爲譴罷其下隷照法嚴繩以懲日後焉上曰此非持難之事依啓出擧條師濂曰邊臣狀啓關係甚重而前東萊府使閔台爀修啓到京之後前承旨李義行謂有疵病刪潤以啓至親之間無怪其如此而此路一開後弊難防請前承旨李義行罷職上曰風聞有難盡信如無關係豈至譴罷令政院爲先問啓可也出擧條師濂曰近日守宰貪墨成風至以前尙州牧使沈基泰言之恣行不法專事掊克托以市直之貴嚴設酒禁獨使房嬖之母定爲酒婢每釀幾箇大甕出賣邑內場市全㰌闔境之厚利至招當面之民責且還穀法意何等嚴重而近萬包恣意幻弄只立其本盡歸私橐一州唾詈萬口喧傳其所蔑法貪鄙若是籍甚則不可以其遞歸置以不論請令廟堂嚴飭該道監營各別詳査照法重勘一以懲貪汚之習一以謝尙州之民上曰聞甚駭愕犯手之數至近萬包誠如是也他事姑置之卽此一款難免贓汚之律而傳聞有難盡信先令廟堂嚴飭道伯使之詳査狀聞後稟處可也出擧條師濂曰國家之設置陞庠課試多士乃所以培養人材使之成就之良法美意也近年以來其所培養者適足以墜其學業壞其心術斯道之憂日甚一日蓋士子讀書多藉三餘而陞庠之設必値深冬東西奔走課讀無暇間或有冷地致病以殞其身者此豈非大加憫惻者乎臣意則春秋暇日分排設行拖到陽晦如未畢試則當該泮長從重勘處當年條則仍令勿施則似合事宜而事關科制請令禮官就議大臣各獻意見從長變通上曰然則至臘兩抄先設於爾所謂陽晦乎抑已之乎大抵徒法不能自行惟在師儒之得其人爾言似亦有所見依啓出擧條師濂曰醫官之任雖曰卑微其衛聖躬鑑珍劑則與嘗藥諸臣無所異同決不可以染跡於逆家之人參涉其間也明矣惟彼朴春源卽逆復之私狎也春源貧不料生則逆復衣食之室家之春源抱才不調則逆復吹噓焉薦剡焉在春源實爲罔極之恩似此實狀乃是一世之所喧傳一院之所指目豈可使一刻廁跡於監煎之地以貽中外之慮哉請醫官朴春源刊名內醫之案上曰如渠饑蝨罪坐逐臭何必刋汰乎出擧條師濂曰前府使田文顯事臣以官箴之義頃有論列而及其就拿敢以邑例則然之招要爲掉脫之計渠雖武弁亦具彝性厚受國恩至侍近密則所當從實直陳以待處分而不此之爲乃以不成之說欺瞞納供此等事例一道之內宜無異同則肅川所無之例何獨見在於寧邊乎其推諉漶漫之跡昭不可掩然此在於渠猶屬細故渠以逆復之卵育屢被奬拔外而雄閫內而華顯藉其勢力歷踐殆遍則其不可密邇淸禁與春源無異而旣未聞出於鞫招則在朝家滌瑕之政亦不必永枳其身而至於軍職則處地自別陪衛甚重如此之人不可混置於近侍之列請別軍職田文顯亟命汰去上曰無論邑例之有無以報辭礙眼爲罪則尙可說也下段云云加之罔測之名絶其來蘇之望爾言未知其爲是且渠人品純善置之近列非由他人之吹噓亟停勿煩出擧條師濂曰昨冬一侍從之諫職除拜適在其下往楸下之際過限後禁推關文自營門來到忠州該牧使使一吏齎傳營關于其所住族人處則厥吏稱以假都事調發驛人馬乘夜明火便同發捕者然而其侍從纔已上來矣厥漢先討酒食仍索錢緡咆喝作挐罔有紀極及其還邑之後其家始知其詐枚呈本牧則本官看作尋常略加杖治云假稱別星何等變怪則不報營門如是略治雖未知有甚委折而後弊所關不可仍置請令廟堂分付本道監營嚴加査究假稱該吏依法典勘處上曰依啓旣論前納言之勘吏不勘官之失似此所係不輕漏却該守令査勘一款殊欠照檢該道査究時眞有是事該牧使一體指名論勘可也出擧條師濂曰朝臣章奏無論大小承批之後頒示八方隨其論列之臧否勘以一世之評品或有選部之崇奬或被三司之糾劾公議所指激揚隨之近來言事之章間或留中不下外人莫知其善惡雖或有依俙傳聞者以原疏之不下殆同禁令不敢雌黃此豈是聖朝開廣之治亦豈無後日難言之弊乎請留中章疏一一頒示上曰言則是矣當留意出擧條師濂曰國馬之分養各邑當初定制法意有在而夷考其實有害無益蓋其去來之費喂養之資皆以國穀會減計其所費可當其馬之直而依舊是不調無用之馬耳此豈朝家綜核之政哉自今以後分受各軍門付之有根着軍兵無事則逐日閑習緩急則作爲軍馬次次換給時時點閱而喂養之需則分定各邑以助其費恐合事宜而事係變通請令廟堂消詳講確俾有實效上曰各營馬軍皆有馬無馬只是步軍步軍給馬勢必相礙雖給喂飼之資必避兩役之苦與其給京軍無寧直給牧場而惟此分秣各邑何異告朔之羊遽然竝撤事固未易第令該寺稟處可也出擧條師濂曰近年以來連歲歉荒停退未捧旣極夥然賑穀耗費亦甚不些京外穀簿幾盡枵然而目下旱乾無處不然萬有一秋事又未免凶則嗣歲接濟可謂末如之何矣穀物預畜實爲當務之急今年牟麥頗有登豐之望請令內而賑廳外而諸道廣加貿置以爲備後之道焉上曰依啓出擧條師濂曰臣於京兆事有不容不言者凡干決訟之際堂上以決杖或決笞題送則郞官初不擧行依其笞杖之數一竝徵贖間有貧不能辦自願受杖者則拘囚督納期於準捧不歸官用專屬雜費便成規例牢不可破蓋其自請受杖情旣甚慼而科外徵錢事極無謂請另飭該府繼自今無蹈前習嚴立科條當杖笞人處切勿徵贖如有犯者隨現重繩堂上不能察飭則亦爲勘罪俾除貧民一分之弊上曰依啓出擧條師濂曰臣於詣臺之際伏聞召對有命因爲隨入而前後求言之敎諄複懇至藹然於辭旨之外臣固攢頌不暇而臣本見識昏短言議拙訥屢入言地曾未能出一言而論一事少裨我聖朝來諫之治臣罪至此萬殞猶輕而第近年以來諸臣章奏亦豈無一二可用者而終未見顯然施用之實未免爲政院休紙而止至誠求助之意豈亶然哉傅說之告其君曰非言之難行之惟艱請繼自今益留聖意另加採用焉上曰好矣當體念矣出擧條命退諸臣以次退出
정조 11년
丁未四月初十日酉時上御重熙堂坐直承旨入侍時右承旨李祖承假注書李德鉉記事官尹行任金祖淳以次進伏訖上命書傳敎曰都民休戚專係司寇自來久任反有過於銓曹愼簡之意孰不知之當以在京無故人差出而首末望耆社及在外副望在享官之任此可謂擇擬乎銓官之事太不體愼簡之本意吏曹判書尹蓍東推考更爲擬入待下批牌招察任又命書傳敎曰綾州牧使初命差出姑未照律勿令分付見此望筒中官之誤傳極爲駭然當該中官拿處命退承史以次退出
정조 11년
行都承旨金頤柱坐左承旨李祖承坐右承旨趙衍德坐直左副承旨洪義榮坐右副承旨曺允大坐同副承旨洪仁浩坐直注書金孝建仕直一員未差假注書李德鉉仕事變假注書張錫胤仕
정조 11년
洪仁浩啓曰合辭方張之時兩司無詣臺之員事甚未安除在外外未肅拜呈告人員竝卽牌招何如傳曰允
정조 11년
洪仁浩啓曰大司憲蔡弘履執義李師濂掌令李泰賢持平李基垣牌不進掌令閔彝顯持平宋煥箕俱在外監察茶時之意敢啓傳曰知道
정조 11년
李祖承啓曰今日殿座承旨當爲備員都承旨沈豐之不爲仕進所當牌招而拘於廳規不得請牌何以爲之敢稟傳曰聞其實故勢難供職許遞與未差之代前望單子入之待下批牌招察任
정조 11년
承旨前望單子入之金頤柱趙衍德落點
정조 11년
李祖承啓曰兵曹郞廳來言北兵使下批政事取稟傳曰爲之
정조 11년
李祖承啓曰來十六日儒生殿講日次矣敢稟傳曰爲之
정조 11년
傳于金頤柱曰右承旨入侍
정조 11년
傳于李祖承曰同副承旨入侍
정조 11년
吏批判書尹蓍東進參判李秉模式暇參議李集斗病同副承旨洪仁浩進李聖圭爲掌樂提調金聖和爲軍器主簿曺允邁爲典設別提李思曾爲文川郡守
정조 11년
兵批判書金履素參判金魯淳參議柳誼病參知李夔入直進右副承旨曺允大進僉知單梁埉北兵使單南憲喆副司果白東運
정조 11년
傳于李祖承曰右承旨入侍
정조 11년
記事官金珍恪書啓臣敬奉聖諭傳諭于北部觀光坊長生殿契議政府領議政金致仁所住處則以爲臣自承胥命批旨與僚相所報筵敎萬萬震隘不敢復以其文中句語爲引義之計而二昨宣召之下適値宿症挾感越添未克趨詣至今兢悚卽者史官又臨宣聖諭軫念賤疾且以趙濟魯疏有所提敎辭旨諄勤臣尤感惶不知所對姑俟得見其疏本且觀病勢之少間謹當冒沒承命云矣敢啓傳曰知道
정조 11년
李祖承啓曰因執義李師濂所啓前東萊府使閔台赫修啓到京之後前承旨李義行謂有疵病刪潤以啓請罷職事風聞有難盡信如無關係豈至譴罷令政院爲先問啓可也事命下矣問于李義行處則以爲臣與閔台赫爲內外從兄弟而二月初台赫以倭人檢驗狀啓異於邊情例啓慮有字句間疵病要臣取見故臣於跋辭或問目等處果多有刪改處而皆文字疊用或辭意未暢或吏讀誤書而臣方病眩精神昏短有不能記其幾處幾字至於最末行待其諸倭傳送後日供開市依前許設計料改以觀勢許設計料矣臺言至此問啓有命驚惶震懍罔知所惜云矣敢啓傳曰今此問啓之命出於區別虛實則此胡大事初啓之漫漶極爲駭然再啓之混圇尤涉未安此問啓勿施下義禁府推考今日捧供以聞
정조 11년
李祖承以義禁府言啓曰時囚罪人林重遠原情公事判付內以草記議處事命下矣林重遠身爲守令編配罪人不能防守至於逃還物故之境者已極可駭而見失之後不卽報營亦涉稽忽以此照律何如傳曰允
정조 11년
禁府啓目綾州前牧使林重遠矣身爲守令編配罪人不能防守至有逃還物故之擧者已極可駭而見失之後不卽報營亦涉稽忽以此照律罪杖一百收贖告身盡行追奪私罪奉敎依允功減一等爲良如敎
정조 11년
應敎趙濟魯疏曰伏以臣之自來情踪實無束帶供職之望虛縻華銜屢犯違倣惶恐蟄伏之中伏見領議政臣金致仁箚本則遣辭極其非常未知指意之在於誰某矣繼又伏聞史官之傳諭回奏也大僚特擧臣對策中句語以爲自引之資云始知箚辭臚列專屬臣身慙惶悸懍不知所達臣於頃者伏奉聖策慨黨習之漸痼思先烈之遹追求助之意藹然於十行之間臣莊誦欽歎繼以激慨惟我先大王五十年盛德大業亶在建極二字而亦惟一二輔弼之臣竭誠對揚克贊會歸之美此豈非今日君臣上下所可恪遵而永守者而竊伏覸臨御以來繼志之念雖切而承佐無人祛黨之敎徒勤而傾軋猶前忌身徇國已矣難忌背公營私便作家計甚至於許以峻論則隱然居之若好題目語及蕩平則厭然掩之若羞恥事必欲壞了我聖朝建極之治沮敗我殿下遵先之志其視先祖協贊之臣不啻相反寧不痛哉夫今日廷紳俱是奕世喬木之家而復逞前日已革面之習甘背前人所藉手之義人心之滔溺世道之虞憂職由於此故臣於對策略綽說及而若其所謂孰非先朝之舊臣又孰非其子若孫云者觀於孰非二字可見其命意措辭之非專指一人也且臨軒之規事同求言對策之體言貴無隱援引今昔泛論得失自是例也假使臣眞有拶逼之意箚着之言以大臣休休之量執此芥滯曾所不意若以對策例套活看而不之責則便是都無事矣又況大僚之先臣卽臣所謂先朝輔弼中一人而相業本末布在耳目則臣何嘗有一毫侵及之意而今乃無端演出臣對策中所無之繼世作相四字獨自擔當把作引義之欛柄斥之以賈豎歸之於汚衊有若辱先者然臣實駭惑莫省其故也至若衆議喧騰云云未知何許喜事者倡此苛摘之論而此不但索瘢於臣身實亦爲貽辱於大臣朋興之言一此不熄則和泰之福尙何可望臣實爲世道重爲之慨然也抑臣尤有所自悼者向來應製諸作中其所追念舊人致慨當今者亦多其人非獨臣見而疑怒之言獨及於臣此莫非臣涉世昧方動輒速謗乃以信筆平說之事又致平地自起之痕撫躬慙痛尙誰尤哉在臣之道惟當削踪朝端斂避駥機以卒生成之澤而已伏乞聖慈天地父母諒臣踪之危臲察臣情之怵迫亟鐫臣所帶之職仍命永刋仕籍以靖私義千萬幸甚答曰省疏具悉不待爾言自當解惑爾其勿辭察職
정조 11년
司諫呂萬永疏曰伏以居諸迅邁文禧廟祥期只隔一朔仰惟聖心止慈撫序慘悼何以堪抑噫噫此時何時也逆醫妖媼之陰凶情節臣分之所必報國體之所必覈而荏苒周歲恬嬉度日爲廷臣者尙何顔面入參於來月常事之班乎思之及此心膽隕絶仍念臣目下悲苦之私豈宜自同平人束帶供仕而臣於昨年初冬乍除臺職在鄕卽遞間有無之逆變學切必誅之公憤而上下玩愒二字刀削自在義理湮晦禍根滋蔓宗國之憂懍若一髮臣雖屛伏田廬不入城闉而區區洙血之憤繞壁徘徊自然流涕此際臺銜遽及於積久憂憤之餘章皇上來爲伸懲討之義而一再詣臺誠未恪天隨衆伈泄滿心慙忿區區自效之道惟有日傳故紙畢陳愚悃不得請則不可止而第臣爲子不孝卜葬未審爭鏡之端屢煩天聽譴罰之加至及土官聖度包容不惟不罪今又寵之以職名且惶且愧措躬無地訟案之判下今已經月卜日移占不容少緩而只緣術家之拘忌遷就至此又若被人督迫更取唇舌則臣之罪尤如何哉臣爲是之懼方邀相地一人偕往鄕郊以爲秋前遷厝之計近日召牌之屢違蓋緣情事如右故也今則天時漸熱山行甚急有不可遲待遞職而淹滯不發玆敢冒陳悶迫之懇仍犯擅行之誅伏乞聖慈天地父母俯賜矜諒亟行鐫改仍令有司勘臣罪犯以昭法紀千萬幸甚臣方臨行忠憤冞激不敢自隱焉噫自夫昨年七月以後至于今十箇月天之不雨久矣閭閻之間泉脈斷絶郊野之中秧苗枯槁此雖與五六月之旱容有緩急之殊而其爲極無之災則非細憂也古有一婦之冤尙致東海之旱嗚呼冤哉環東土血氣之倫痛心刺骨明日張膽未敢食息忘者卽我儲君之讎賊也此賊未討此讎未復下而人心積鬱上而天氣乖和以至膏澤閟而大地乾焉言非傅會災必有召伏願殿下仰稽天道俯念人事苟係五九月喪變之在所究覈者誕發明旨亟循群請以爲方寸上得雨之道焉日者殿下以欲法祖宗之心丕闡皇極之道詢于韋布以及廷臣大哉王言一哉王心萬姓莊誦百工聳聽而朝象之丕變大道之偕之若可以朝暮期而竊計發策之後爲日幾何聖心之憤發如是勤懇朝象之偏跛轉益膠痼默察形影灼見幾微依舊是未發策前樣子顧今朝廷百事正坐一偏字爲病而發於其政害於其事者難徧以疏擧以臣情踪雖不敢漫及時事古人所謂非知之艱行之惟艱者敢爲殿下誦之答曰省疏具悉所陳當留意矣
정조 11년
丁未四月十一日卯時上御熙政堂專經文臣殿講入侍時左承旨李亨元右承旨李祖承左副承旨洪義榮右副承旨曺允大同副承旨洪仁浩記事官金孝建假注書李德鉉記事官李相璜金祖淳檢校直提學李秉模檢校直閣金憙徐鼎修待敎尹行任以次進伏訖引儀引命官左議政李在協試官洪良浩朴祐源金翊休金魯永李集斗申耆及應講文臣入就拜位行四拜禮在協等以次陞殿進伏上謂在協曰今日命官右相公然懸頉何也以向日事處義而然乎然則今之大臣自上不得加一言乎無甚如此之意言及焉在協曰臣之詣闕時以錄事往復右相則以爲適有實病不得入去不勝惶悚云矣上曰雖有實故今日則入來當於理矣上命開講金珍恪等以次進講訖命退諸臣以次退出
정조 11년
丁未四月十一日辰時上御重熙堂同副承旨入侍時同副承旨洪仁浩假注書李德鉉記事官李相璜金祖淳以次進伏訖上命書傳敎曰胥命批予意悉及之而伊後敦召史官又空還仍審有愼節豈勝憂慮應敎趙濟魯疏本卿或取見未旣無執迹之端難用誅心之法已賜數字例批到今惟有面對之便可得詳討俟間以造朝事遣史官傳諭于領議政又命書傳敎曰當初處義之當否姑舍是旣有今日辭朝之命而廟堂無許題兵曹無論勘則在渠道理似當入肅且藩閫事體尤係自別而有命不進殆若辭巽者然國綱師律雖曰掃地似此猥越之擧曾所未見然而該房無一言入稟溺職大矣當該承旨遞差初則予亦未嘗無嘉其志之意今日所爲可謂前仕削之且或冒死不赴旣有辭陛之命宜待闕下以待處分而今聞兵曹言偃處其家方令催促云眞所謂罪上添罪平安兵使白東俊旣命記過待令何必親問令該府拿問捧口招待判下以爲嚴勘之地兵曹之不能促飭難免其責判堂推考入直堂上從重推考仁浩曰同罪未敍人隨卽提稟事曾有定式矣司諫宋銓前持平金熙采前正言金履成前察訪李性吾旣已蒙敍而前持平金載翼前正言鄭致淳權儐前持平崔守忱前正言任希一前察訪安鳳來李命求俱是同罪之人故敢達矣上曰敍用可也出擧條命退承史以次退出
정조 11년
丁未四月十一日巳時上御重熙堂右承旨入侍時右承旨李祖承假注書李德鉉記事官尹行任金祖淳以次進伏訖上命書傳敎曰時囚中行査人査啓來到間竝保放上曰時囚罪人朴義民分揀放送出榻敎
정조 11년
丁未四月十一日未時上御重熙堂右承旨入侍時右承旨李祖承記事官金孝建李相璜金祖淳以次進伏訖上曰坐直誰也祖承曰臣與同副承旨坐直矣上曰吏曹參議之連事違牌極爲駭然斯速入來事申飭可也祖承曰屢次催促而聞有情勢終不入來矣命退諸臣以次退出
정조 11년
丁未四月十一日戌時上御重熙堂右承旨入侍時右承旨趙衍德記事官金孝建李相璜金祖淳以次進伏訖命書金吾草記判付仍命書傳敎曰時囚中行査人査啓來到間保放事分付賤臣承命出傳命退諸臣以次退出
정조 11년
行都承旨李亨逵未肅拜行左承旨李在學坐直右承旨洪文泳坐左副承旨趙衍德坐直右副承旨洪義榮坐同副承旨曺允大坐注書金孝建仕一員未差假注書李德鉉仕直事變假注書張錫胤仕
정조 11년
趙衍德以都摠府言啓曰今日入直內三廳武兼禁軍及軍兵等中日習射請出標信傳曰知道
정조 11년
趙衍德啓曰明日常參經筵取稟傳曰停
정조 11년
曺允大啓曰合辭連日闕啓事甚未安除在外疏批未下外未肅拜呈告人員竝卽牌招何如傳曰允
정조 11년
以執義李師濂掌令李泰賢持平李基恒司諫宋銓牌不進罷職傳旨傳于曺允大曰只推
정조 11년
曺允大啓曰大司憲蔡弘履未肅拜執義李師濂掌令李泰賢持平李基恒傳旨未下掌令閔彝顯持平宋煥箕俱在外監察茶時之意敢啓傳曰知道
정조 11년
承旨前望單子入之洪秀輔李在學落點
정조 11년
兵曹以柳鎭恒爲摠戎中軍
정조 11년
以黃海監司狀啓逆復逃奴孝男等押送刑曹事傳于洪文泳曰明日開坐各別嚴刑究覈以聞事分付
정조 11년
以應敎趙濟魯校理沈能翼牌不進罷職傳旨傳于洪文泳曰只推
정조 11년
傳于洪文泳曰陳疏承旨洪秀輔洪仁浩許遞前望單子入之待下批牌招察任
정조 11년
承旨前望單子入之李亨逵洪文泳落點
정조 11년
備忘記黃海水使宋載岳下直長弓一張長箭一部片箭一部筒兒一箇賜給
정조 11년
趙衍德以弘文館言啓曰應敎趙濟魯疏批已下校理沈能翼旣有只推之命竝卽牌招察任何如傳曰允
정조 11년
趙衍德以禮曹言啓曰文孝世子小祥後親臨廟墓時自上服色問議草記批旨內素昧似此禮意無以自信發遣郞廳以此草記及批旨問議于在外儒臣事命下矣卽爲發遣郞廳問議于在外儒臣則祭酒金履安以爲卽者禮官以文孝世子小祥後親臨廟墓時服色承命來詢而臣之自來踪地不敢以儒臣自處無由冒沒仰對只切惶蹙而已云前持平閔彝顯以爲臣之屢蒙詢禮而不得仰對誠以跡淺學蔑不敢以儒臣自處也卽者禮官又以文孝世子小祥後廟墓動駕時服色常變承命臨問而此係莫重典禮則尤何敢妄有論列乎每勤王人虛辱只自惶恐竢譴而已云別提曺霖以爲螻蟻賤臣猥蒙殊恩驚惶戰掉罔知攸措加以病篤精神荒昧凡於國家禮制不敢妄議不意禮官來臨而垂死病中昏耗識淺無以仰對虛辱詢蕘之命惶兢戰怖伏地竢罪云前監役宋煥箕以爲螻蟻微臣跧伏草莽不意禮官御命遠臨詢以疑文變節臣誠惶恐震駭罔知攸措竊伏念臣疎賤瞢陋與聞朝家禮議在私分極僭越何敢出位妄論俯詢之下未免違慢益不勝悚蹙竢罪之至云矣敢啓傳曰知道
정조 11년
趙衍德以兵曹言啓曰引慶尙道別武士成萬起等上言判付內令兵曹相考文跡仍具意見論理草記稟處事命下矣觀此上言內辭緣則以爲嶺南一域幅員地廣人物甚衆且與日本接界則其桑土陰雨之備固不可有間於西北曾以道內武人中有地處武技者千人號曰別武士而出身屬之左閑良屬之右四季朔試才出身之優等與沒技者竝除邊將閑良之優等與沒技者竝赴殿試而各給保人以此成節目定式遵行矣及夫逆臣尙魯秉政也以登科之必多變制只許優等直赴而沒技則惟施賞而已伊後四季朔取才頻煩每歲初冬一次都試只緣以優等一人直赴故有地處武士莫不解體稍稍頉免元不操弓謀避軍役者願付別武案而每當都試初不應擧只捧保錢以今觀之閑良之爲別武士者反作良民避役之竇而大抵西北松都水原東萊等邑武士試才之規優等與沒技竝直赴殿試則獨於嶺南不用此規實非勸奬之意亦非南邊備禦之策此宜一遵定式優等沒技皆許直赴而自甲辰以後沒技者不過數人竝與優等直赴殿試之意行會本道永爲定式則於是乎有地處能武技閑良皆爲別武士而至若常漢之非武而謀避軍役者必不得如前冒入特察當初定式每年取才時優等沒技竝爲直赴事伏蒙天恩云矣取考前後文跡則丙寅年創設時節目只有別武士左右列四等都試通計畫數居首一人狀聞而出身則相當職除授閑良則直赴殿試至於沒技一款初不擧論矣翌年丁卯本道都試後請賞啓本中始有沒技人論賞之請而未得蒙允其後己巳庚午連有沒技人直赴之請而廟堂輒爲防啓則今此上言中優等沒技竝付殿試云云自歸爽實直赴之只許居首而不及沒技者出於重賞典嚴科規之意而本道又與西北兩道有異則不可以渠輩之希望有所撓改以啓他道繼起紛紜之弊沒技人之全然無賞不但爲武士抑鬱之歎自朝家激勸之方宜有所別般軫念此後都試沒技人一依左右列次之例自本道從優施賞何如傳曰廣考他道可據之例令廟堂稟處可也
정조 11년
洪文泳以刑曹言啓曰因執義李師濂所啓入泮下隷照法嚴繩事命下矣書吏李潤泰雖不入於泮齋亦至於轉入香橋之內使令李福乭諉以招出守僕敢入神門咫尺之地喧聒催督者究厥罪狀極爲駭痛不可不嚴勘而律無正條惟大明律有曰擅入皇城門未過限者杖九十擅入殿門者杖六十徒一年依此律李潤泰決杖九十李福乭決杖六十後黃海道長淵府徒一年定配卽爲押送之意敢啓傳曰知道香橋準皇城門則可也比之宮殿門則不可蓋神門在香橋之內故耳擅入香橋準宮殿門之律則入神門當用何律其在廷尉當之義不可以此律用之卿等推考近來律官不識律如此極爲痛惡該律官以誤照律反勘今日內決杖發配以懲此輩舞法之習大抵儒生處分罪在儒生於賢關何有如是然後君命重師道嚴而可使士趨正賢關尊此時幺麽下隷之作挐於肅敬之地是豈爲賢關之本意元照律律名不襯雖有處分旣欲懲治則不可不嚴處如有入皇城過限律以此照律可也
정조 11년
洪文泳以刑曹言啓曰鄭殷達擊錚原情勿施草記批旨內依前下敎放送可也事命下矣鄭妻之千罪萬惡是何等凶逆而翀良本以謙賊之孽屬肆然爲傳書往來之計者究厥罪狀合被嚴誅流配之典亦已太寬則何可因其子之號訴而遽加放釋以致隄防之益壞凶孽之無懲乎成命之下不得奉行之意敢啓傳曰依前下敎擧行
정조 11년
洪文泳以刑曹言啓曰金信潮擊錚原情勿施再次草記批旨內依前下敎放送可也事命下矣天欽旣居泮齋不參懲討之疏者究其心跡難免護逆之科自島而陸已失之太寬則其子之屢煩呼籲尤極爲無嚴決不可因此宥釋以致隄防之漸壞成命之下不得奉行之意敢啓傳曰依前下敎擧行
정조 11년
洪文泳以刑曹言啓曰御營廳草記因京畿監司徐有防狀本本廳別武士金聲玉旗手姜福仁等濫騎驛馬之罪究問取招後依傳敎移送秋曹照律勘處事允下矣馹騎事體至爲嚴重而渠輩以幺麽校卒不有法禁科外勒把事極痛駭竊考大典通編曰驛馬濫乘者杖一百流三千里加數者杖一百徒三年今此濫騎雖在於福仁其所勒把專由於聲玉則論以首從聲玉爲首不可但以加把之律勘斷且兵典驛馬條曰祭物持載馬奉常寺加數濫報者施以濫騎律則況此加數濫把以騎從行之旗手者烏得免濫騎之律乎玆依大典本律罪人金聲玉姜福仁等各決杖一百後金聲玉咸鏡道洪原縣姜福仁慶尙道三嘉縣竝流三千里定配卽爲押送之意敢啓傳曰知道
정조 11년
刑曹啓目粘原春監司金載瓚矣本道松弊實難矯捄山邑民情莫可支保妄陳愚見冀申朝禁是如可至於末端句語全昧體統大違格別推考警責罪杖八十收贖公罪施行何如判付啓依允爲旀功議各減一等
정조 11년
禁府粘連啓目向前李義行亦不卽首實置對之後始乃自服揆以事體亦涉駭痛以此照律爲白乎旀閔台爀之要改狀本鄭濂之許借印信有關後弊不可仍置竝拿問處之何如判付啓依允爲旀閔台爀之要改狀本不過出於至親間厚誼寧有要改書要潛踏之理乎非罪譴罷在渠猶橫厄今反蒙被指使之名以潛踏同情律勘斷誠冤矣査問一款勿論爲旀鄭濂事依施爲良如敎
정조 11년
洪文泳以義禁府言啓曰因本府議啓鄭濂拿問處之事依施矣禮賓寺參奉鄭濂今方待命卽爲拿囚之意敢啓傳曰知道
정조 11년
禁府啓目前承旨李義行原情云云傳旨問目內辭緣惶恐遲晚所當直爲照律是白乎矣旣有捧供以聞之命上裁何如判付啓人品率爾遇事未盡商量乙仍于致此葛藤至登彈簡聞其事足博一粲考其律當抵重辟是如乎已設之倭市改以一味停撤書之者意雖出於戚好跡難免於徑情兺不喩謄報之借踏印信大是妄擧況宣武祠廢印所重果何如則寧或潛用於倭情文書乎與者受者俱有罪焉而此人擧措不足責備律名未知如何爲當卿等論理議處爲有矣聞此囚有病故今日內回啓待判下仍爲照律放送爲良如敎
정조 11년
禁府照目前承旨李義行矣邊臣之狀啓體段自別而從中改呈宣武之廢印所重何如而潛自借踏論其處事已極妄錯兺不喩問啓之下不卽首實置對之後始乃自服揆以事體亦涉駭痛以此照律罪從重論杖一百收贖告身盡行追奪流三千里定配私罪奉敎擧措頗似兒戲如有偸鈴之律用之或可今若直斷以偸印則無已太過當初問啓之矇矓亦與詐不實有異此人事何足深責然於公法不可白放定配收贖以公罪勘放仍令政院削職捧傳旨本事如是出場之後閔台爀處分可謂毛將焉傳邊任體重雖難還任罪非其罪罪名不可仍置分付吏曹前府使閔台爀罷職傳敎卽爲爻周於謄錄爲良如敎又啓目禮賓參奉鄭濂原情云云問目內辭緣泛稱遲晚刑推得情何如判付啓除刑推議處又照目副司果韓永運矣傳旨內今四月十一日專經文臣殿講時居不依定式推考罪笞五十收贖解見任別敍私罪奉敎依允爲旀功減一等爲良如敎
정조 11년
禁府啓目平安兵使白東俊原情云云傳旨問目內辭緣全事漫漶泛稱遲晚所當請刑是白乎矣曾經閫帥勿爲請刑載在大典通編上裁何如判付啓議處仍爲照律爲良如敎
정조 11년
禁府啓目庇仁前縣監李運彬原情云云傳旨問目內辭緣泛稱遲晚所當請刑是白乎矣曾經侍從勿爲請刑載在大典通編議處何如判付啓穀簿雖云不敷此弊何邑不然則獨於本邑行此月一巡之擧者其可成說乎稅米加捧事供雖似然旣知其謬例則何不期於釐革乎縱客捧賂事出自法從不能束濕乃爾乎三件干科無非不職之罪而皆屬第二件賙賑之不實執災之容僞是可忍也他尙何說不可以渠供之發明有所取信兺不喩此而尋常勘斷何以慰饑民失哺之情杜汚吏染手之習令道伯各別詳査狀聞後添問目更爲取招爲旀雖以道伯言之營下偸結誠如繡啓云云則近猶不察稍遠如此邑安保其致察而旣發之後不可但以不察言無以事連道伯爲嫌親執詳覈事一體嚴飭爲良如敎
정조 11년
義禁府啓目公州前判官徐直修原情云云傳旨問目內辭緣泛稱遲晚刑推得情何如判付啓繡啓論列凡爲六段而非不職則不法也有一於此難免常憲是去乙諸罪竝發明無路而及觀其矣供辭段段分疏輒願行査是白乎此囚自在丙申奉命之行意或頗能勤勵本牧差遣亦在於屢改望筒之餘渠若有圖報之念焉敢恣行違法之事至入於繡衣之耳乎卽此一款尤極痛駭廐騶事渠供雖不明陳使亦無辭愛馬不及愛人可乎不可以近俗之無不飼粟有所容貸是遣外此濫杖事樽釅事帖文事亦不可以渠供準信嚴飭道伯詳査狀聞爲旀賑政事無論道路所傳之若實若虛渠能悉心殫誠浮謗何從而生乎分穀之面分與否監賑之替監委折亦令道伯應問各人處取招狀聞後稟處至於災政事此而容僞孰有不可爲者如干結偸弄其律至嚴數至三百殆不信然是如乎營下邑有此事爲道伯者寧或不知知而不論其失惟均兺不喩雖或眞有謬例其不卽釐革爲囚人口實之資道伯事亦極駭然是如乎此而染指分明入已叮寧則贓汚之典不施於此等墨守而何所懲他亦令道伯親執詳査如得區處文書私用實數使之枚擧狀聞更爲添問目取招以聞爲良如敎
정조 11년
義禁府啓目扶餘前縣監尹得愚原情云云傳旨問目內辭緣泛稱遲晚刑推得情何如判付啓此囚段所謂災結濫報之不足至於作錢作錢之不足又云私用私用無異於入己私賑豈可謂公下然已捧用處未捧在處一如渠供與否必須行査可以按法處斷以爲懲一勵百之地嚴飭道伯除尋常詳覈狀聞後稟處爲良如敎
정조 11년
洪文泳以義禁府言啓曰時囚中行査人査啓來到間竝保放事命下矣時囚罪人李宜耆徐直修尹得愚李運彬等竝保放之意敢啓傳曰知道
정조 11년
行都承旨洪秀輔疏曰伏以流光迅邁文禧廟祥期隔月帀域冤號去益無涯伏惟聖情悲疚尤當如何仍伏念臣地本單寒年且衰邁而從前僥冒莫非恩造父子兄弟竝廁華顯同升於陪衛之班則人多艶稱迭居於近密之列則事若罕有雨露若偏涓埃莫酬闔門聚首只有攢祝惶隕之忱而已區區所自劾者惟在筋刀奔奏少殫圖報之誠而第玆所叨之職卽是僨敗之地也伊時事實雖蒙聖鑑之俯燭而畢竟溺職難逭公議之莫嚴堂疏臺評臣實受以爲罪其何可以時月之稍久職名之屢改晏然爲冒膺之計哉天牌之下無路趨承玆敢隨詣闕外短章自列伏乞聖慈俯垂諒察亟遞臣所帶之職以安私分仍治臣瀆擾之罪以肅朝綱千萬幸甚答曰省疏具悉卿其勿辭行公
정조 11년
同副承旨洪仁浩疏曰伏以臣父臣秀輔新除都承旨臣之見職自在當遞敢陳短章經出禁扃伏乞聖明俯垂鑑諒亟遞臣所帶之銜以存公格仍治臣擅離之罪以安私分不勝幸甚答曰省疏具悉疏辭下該曹稟處
정조 11년
丁未四月十二日卯時上御重熙堂左承旨入侍時左承旨李祖承假注書李德鉉記事官尹行任金祖淳以次進伏訖上曰提調入侍賤臣承命出與徐有隣偕入進伏上命書傳敎曰雖緣未及諦悉之致筵奏極甚屑越當該承旨遞差儒生事已有下敎但當隨參於太學如是惹鬧於禁門咫尺本事之外大關紀綱非不知嚴加處分而付之不屑之敎誨使卽退去本鄕此後更有及聞之事朝廷自有典憲以此嚴飭分付又命書傳敎曰都承旨許遞與未差之代前望單子入之待下批牌招察任上曰惠慶宮進服加減升陽湯停止加減歸脾湯依前方十貼製入出榻敎上曰王大妃殿進御人蔘粟米飮前方中半夏減五分一貼式煎入出榻敎命退承史以次退出
정조 11년
丁未四月十二日酉時上御熙政堂召對入侍時參贊官趙衍德侍讀官洪義浩檢討官金履成待敎尹行任假注書李德鉉記事官李相璜金祖淳以次進伏訖上命進講義浩等以次讀奏名臣錄訖上命陳文義義浩曰殿下以睿聖之姿居君師之任育莪之化方勤於聖念臣何敢以拙訥之說仰煩天聽而當今急務莫切於培養扶植四字伏願深軫作育之方期有丕變之效焉上曰言甚好矣下番亦陳文義可也履成曰上番所奏實合時務伏願深留聖意焉上曰閣臣亦陳文義可也行任曰上下番己盡達矣上曰參贊官亦陳文義可也衍德曰上下番己盡達臣無可達之辭矣上命退諸臣以次退出
정조 11년
行都承旨洪檢未肅拜左承旨趙衍德坐右承旨李鼎運未肅拜左副承旨洪義榮坐直右副承旨曺允大坐直同副承旨李敏采坐注書金孝建仕一員未差假注書李德鉉仕直事變假注書張錫胤仕
정조 11년
李敏采啓曰合辭方張之時兩司無詣臺之員事甚未安除在外疏批未下外未肅拜呈告人員竝卽牌招何如傳曰允
정조 11년
大司憲蔡弘履執義李師濂掌令李泰賢牌不進掌令閔彝顯持平宋煥箕俱在外持平李基恒陳疏入啓監察茶時之意敢啓傳曰知道
정조 11년
李敏采啓曰明日再明日國忌齋戒正日三明日儒生殿講相値視事頉稟之意敢啓傳曰知道
정조 11년
曺允大啓曰來十六日日次儒生殿講爲之事命下矣處所以何處爲之乎敢稟傳曰便殿爲之上齋受點望筒勿施只以取稟日到記爲之自伊日至前一日夕食堂竝爲書入事分付可也
정조 11년
曺允大啓曰來十八日專經武臣殿講日次矣敢稟傳曰在前夏孟朔每有射代講之例今番亦以朔試射代行可也
정조 11년
傳于趙衍德曰同副承旨入侍
정조 11년
李敏采啓曰臣以入直禁軍戎器點考下直進去之意敢啓傳曰知道
정조 11년
李敏采啓曰臣依定式進詣仁政殿月臺入直禁軍等戎器點考則皆無頉仍以傳敎內辭意勞問則亦皆好在云矣敢啓傳曰知道
정조 11년
李敏采啓曰領議政金致仁依下敎來待矣傳曰入侍
정조 11년
傳于李敏采曰如有未署經守令皆令署經今日辭朝在外臺諫許遞前望單子入之待下批牌招
정조 11년
大司諫前望單子入之洪文泳落點
정조 11년
李敏采啓曰右承旨洪文泳右副承旨洪義榮今日不爲仕進竝卽牌招何如傳曰允都承旨左承旨俱有實病勢難行公竝許遞左承旨代已落點都承旨則曾經人中除在外實病以無故人今日政擬入待下批一體牌招可也
정조 11년
傳于曺允大曰承旨前望單子入之
정조 11년
趙衍德啓曰新除授右承旨李鼎運卽爲牌招察任何如傳曰允
정조 11년
趙衍德啓曰新除授同副承旨李命勳卽爲牌招察任何如傳曰允
정조 11년
趙衍德啓曰新除授同副承旨李命勳時在京畿楊根地斯速乘馹上來事下諭何如傳曰許遞前望單子入之待下批牌招察任
정조 11년
承旨前望單子入之李敏采落點
정조 11년
有政吏批判書尹蓍東進參判李秉模進參議李集斗進承旨趙衍德進以李命勳爲承旨申光祐爲正言宋煥德爲正言沈有鎭爲知春秋尹尙東爲同義禁
정조 11년
傳于曺允大曰在外臺諫許遞今日政差出
정조 11년
兵批判書金履素病參判金魯淳入直進參議柳誼病參知李夔病承旨洪義榮進以沈豐之洪秀輔金頤柱李亨元李祖承洪仁浩爲副司直朴廣源李太亨趙弘鎭李顯靖沈晉賢李庚運金啓落洪聖淵朴基正李鼎德金履鏞宋民載成德雨尹羽烈尹翊東尹悌東李弘之徐命瑞尹昌濂金履信鄭弘淵安鼎福崔興遠李義逸宋耕玉尹昶洪彦燮爲副司果李克永李城輔李昌顯李喬年李勉齊尹定基爲副司正
정조 11년
以咸鏡監司狀啓德源赤田社立碑事傳于李敏采曰然則上言中一人相役事卽令該曹分付因此思之咸興永興本宮及先朝建碑諸處外此願堂諸處如有紀實之文蹟及御製奉安之本竝令分秩謄出上送又或有藏奉物種及賜與器用田土亦竝列錄狀聞事一體分付且聞釋王寺事蹟何等奇祥列朝尊敬之聖意載於紀實之碑而近來守護之方何以爲之乎寺完僧聚且除雜役然後可以責效亦以此意問于道臣本寺紀實事蹟亦爲謄出上送事分付
정조 11년
曺允大以戶曹言啓曰京畿監司徐有防啓本枚擧楊州牧使尹行元報辭以爲判府事趙璥今三月四月兩朔月廩米太更爲領納則以爲今此該曹草記之批出於特恩惶感萬萬而身旣屛退不敢冒受云不爲領受何以爲之敢稟傳曰更爲輸送
정조 11년
曺允大以兵曹言啓曰依下敎吏曹牌去來書吏金弘喆決棍三度之意敢啓傳曰知道
정조 11년
曺允大以刑曹言啓曰因黃海監司金思穆狀本逆賊善復奴孝男孝才明日開坐嚴刑究覈以聞事命下矣依傳敎今日內所當開坐訊覈而罪人等尙不押付故該道界首主人處問其委折則以爲狀啓陪持齎來直呈政院罪人則姑未來到云今方另加催促而待其押來卽爲擧行之意敢啓傳曰知道
정조 11년
曺允大以刑曹言啓曰因曹吏隷勘處草記該律官以誤照律反勘今日內決杖發配下隷不可不嚴處如有入皇城過限律以此照律事命下矣依傳敎當該律官安昌郁以曹隷所照律反勘決杖六十黃海道平山府徒一年定配卽爲押送而大明律有曰擅入皇城門者杖一百未過限者杖九十依此律該吏李潤泰以未過限決杖九十使令李福乭以已過限決杖一百之意敢啓傳曰知道雖無律文不可決杖而止該隷畿沿徒配可也
정조 11년
李敏采以義禁府言啓曰時囚罪人李義行杖一百收贖告身盡行追奪流三千里定配事照律公事判付內定配收贖以公罪減放事命下矣李義行流三千里定配以公罪收贖放送之意敢啓傳曰知道
정조 11년
李敏采以義禁府言啓曰時囚罪人白東俊杖一百收贖告身盡行追奪照律公事判付內以公罪勘放事命下矣白東俊杖一百以公罪收贖放送之意敢啓傳曰知道
정조 11년
禁府啓目平安兵使白東俊矣飭敎之下偃處其家不卽辭陛揆以紀綱萬萬痛駭以此照律罪杖一百收贖告身盡行追奪私罪奉敎旣有嚴勘之命依此律施行渠之不敢冒赴朝家未嘗不嘉其心而旣有飭令則焉敢在家稱病三日滯囚五等收牒足可謂懲礪本律以公罪勘放
정조 11년
戶曹啓目粘連高陽郡守李素段牙山倉漕船到本郡蘆草島前洋致傷以穀物之準數移載雖爲發明之端而漕船折傷形止不爲論報陽川縣監徐命珪段過去船隻照數枚報自是法式則只憑漕船元數之七隻因循報來者俱未免疎率竝從重推考高陽郡旣擧事實報營門而營門只據陽川縣無事過境之報循例狀聞揆以事體終涉未安一體推考何如判付啓依允
정조 11년
都承旨洪檢疏曰伏以日月迅邁文禧廟祥期隔月率土悲冤去益如新伏惟止慈聖情撫時悲疚當復如何仍伏念臣姿本迷鈍事多冥歷數百執事無足一堪勝而且況師儒重選尤非臣夢想攸期頃者持簡之命迺在登筵之時陳章而忱誠未格違牌而嚴敎荐下遂不得不冒沒承當而迫歲數日之內分設三場之試鑑識昏昧而甄別自多欠商考閱忙遽而取捨未免失當至如通讀之分所亦緣精力之不周未免謬例之仍襲不善察飭致此僨誤榜眼纔出物情未愜果然納言臚例之斥重臣箚着之奏次第而至矣溺職之失臣亦自訟相規之言人實無怪然若謂臣文識短拙課試顚錯則臣固受而爲罪至曰以此爲媚悅生色之資則是豈諒臣本情之論哉臣之所自悼者臣以孤畸之蹤荷曠絶之寵揚歷殆遍兜攬至此區區寸結惟在於隨事殫竭仰報塵刹而始未能量力承膺終未免臨事狼狽醜詆疑謗咸萃一身上以貽累於則哲下而移罪於郞官中夜思惟莫非臣罪按躬自愧無面可顯惟有屛跡追愆四字爲餘生自靖之道而不意知申特授之命荐降於數旬之內臣連奉恩誥惝怳踧踖自不覺涕泗之被面臣之逖違天陛今已屢月矣非不欲竭蹶趨承以遂一覲之願而第念人言不啻深緊情地久益危蹙顧何敢徒恃寵靈揚揚冒出重犯無忌憚之科哉向違召命曲荷體諒今玆復叨尤增感惶聖恩雖出於拂拭臣情無望於叩謝天牌之下末由進身玆敢略入文字仰暴衷懇伏乞天地父母俯垂矜諒削臣新授之職治臣未勘之罪以爲不職者之計焉答曰省疏具悉卿其勿辭行公
정조 11년
右承旨李鼎運疏曰伏以臣跡本畸孤情甚危蹙束帶朝端已矣無望向來除旨亶出特恩繼而疏批鄭重飭敎截嚴臣於是感激洪恩怵畏義分拚棄廉隅冒沒膺命逖違之餘昵侍耿光天語諄諄眷渥冞深臣銘鏤心肝頌戴仁恩雖卽日退塡溝壑更無餘憾矣今玆新命又下夢外臣以夷驗向前之心豈敢爲逡巡辭避之計而第於向日恩遞之後臣之姓名依舊不在於承宣之望則公議之益嚴可以推知豈可徒恃寵靈不恤廉防有除輒膺視以儻來晏然爲冒進之計哉玆敢隨牌祗詣略入文字伏乞天地父母俯賜鑑諒亟削臣職以謝公議以靖私分不勝幸甚答曰省疏具悉爾其勿辭察職
정조 11년
祭酒金履安疏曰伏以臣一病纏髓死亡無日杜門尸居萬念灰冷惟是非分官銜尙寄身上豈不欲及此未瞑竭誠控辭或冀仁天之垂憐而去冬一疏未蒙賜批恐懼蹙伏不敢復爲瀆擾之計只日夕追愆恭俟威命而已乃於玆者喉舌之臣替宣聖諭十行恩言丁寧諄摯謂臣無期造朝而令其改圖誠不自意無狀賤品尙煩收錄如此之勤而至若慨念朝象以及乎賢關趨向之靡定特示思想之意則臣於是惝怳隕越益不知措躬之所也噫誠使臣學術足以彌綸世道言行足以矜式儒林以仰贊聖上君師之化則臣之出久矣政爲無此髣髴而徒竊榮祿於義爲不可故羞愧蟄伏甘作聖世之一逋民此臣從前所執之微諒有不容隨時變改者而至於今日猶屬閑事顧臣病狀實爲難强臣年迫桑楡久成癃廢昨歲以前猶得隨分枝梧不幸冬間重患傷寒數十日出沒死生遂致眞元大陷客邪交侵半年之間日就凘鑠肉脫骨露尩然鬼形膈痞而糜粥不下脚攣而步立殆廢奄奄床席氣息漸微以此意像雖欲自棄素守一伸世臣戀結之忱何可得也酬恩報德此生永已瞻望雲天只自悲泣臣旣不能出而膺命則所帶職名不容一向虛縻況此泮任號爲師儒而今聖上正以士習爲憂尤宜亟先刊改博求當世賢德之士以處其位而責其成功豈可徒然委之於必不可進之身曠天工而妨實政哉伏願聖明俯垂諒察特許鐫遞臣職仍治臣違命之罪俾臣得以粗靖私義安意就盡千萬幸甚答曰省疏具悉爾懇別諭纔宣巽贖又至延竚之餘豈勝悵然此時賁治望在如爾等林下之士爾何不幡然改圖副予至意乎前疏之批伊時卽已書下尙未承見大是怪事方令政院査治爾其勿復退處斯速上來
정조 11년
丁未四月十三日卯時上御重熙堂同副承旨入侍時同副承旨曺允大假注書李德鉉記事官李相璜金祖淳以次進伏訖上命書榻敎曰政官牌招開政上命書傳敎曰振頹綱當自大官始自在宮銜受知何如間經滄浪恩造冞勤敵己以下尙有知感之心況君臣之際乎日前講筵事意在存古規非不知出言不緊而附之貴無隱之義玉堂推考傳旨略示致慨之意則自家道理但當受而爲過箚擧已涉艴變之嫌下語太欠蘊藉之意非所望於此大臣翌朝試役之忽又稱病予嘗大訝惑自不覺瞠然信爾則事事俯屈然後方使鼎席備員乎其端雖微其漸不可長右議政兪彦鎬施以罷職之典又命書傳敎曰領議政入侍事遣史官傳諭又命書傳敎曰古有好臣所敎之語而今也臣下反是寧有如許朝廷卽因刑判疏槪有激發者律官反勘之擧專因律名地界不襯非謂所照之失於太重仍下特敎該隷則加等勘律律官則仍命反勘而判堂疏槪單擧批旨所無之杖配二字殆若處分之扶隷抑官者然外間錯看與否姑舍是事事豈必要一一愜意乎須從現發之跡登時示警不害爲不遐棄之方旣知其非何必藏怒刑曹判書金鍾正爲先從重推考上命有司堂上入侍賤臣承命出與徐有隣偕入進伏訖有隣曰頃因直指寺僧上言有令禮堂取考可據他寺例決給之命矣取考他寺前例則列聖朝胎峯守護之地御製奉安之所俱有劃給免稅蠲減雜役之事蓋緣所重有在不可以闢異端之故少忽於顧恤之方故也今此直指寺以定宗朝胎室守護寺刹又奉先朝御製事體與他自別而免稅之旣給還徵義僧之替他備納未免斑駁本寺有土免稅十五結依前還給義僧番錢七十兩方當道內諸寺刹凋殘之時有難移送他處一依減半時新定式例令所在地方官稱此數加分取耗以爲充給之地何如上曰依爲之出擧條命退承史以次退出
정조 11년
丁未四月十三日卯時上御重熙堂左副承旨入侍時左副承旨趙衍德記事官金孝建尹行任金祖淳以次進伏訖上曰提調入侍賤臣承命出與藥房提調徐有隣偕入進伏上曰曾經宮銜人竝令該曹付軍職事分付賤臣承命出傳命書傳敎曰如有未署經守令皆令署經今日辭朝在外臺諫許遞前望單子入之待下批牌招命退諸臣以次退出